Mette Thiesen (DF), 2025-04-22:
For nogle år siden så vi rigtig, hvor slemt det kan gå, når naturens kræfter sætter ind, og når regn og blæst presser vores kyster og lavereliggende områder i bund.
I slutningen af 2023 gik det helt amok i sommerhusområder, havne og marinaer, og der var vand i gaderne og i kældre, og hele byer blev ramt, og prisen var astronomisk.
Jeg ser det også i mange af mine egne nabokommuner, hvor både sommerhusejere og husejere stadig ligger søvnløse om natten over det her.
Man ser det også mange andre steder.
Desværre fylder historierne og de menneskelige konsekvenser ikke så meget, som de burde.
Så ville der måske ske noget mere noget hurtigere.
Stormfloden havde nogle helt utrolige konsekvenser for nogle, og det skal vi have gjort noget ved.
Det er bedre, nemmere og billigere at passe på vores land, før vandet pludselig rammer.
Forslaget her er en lille del af det, der skal til for at passe rigtig godt på Danmark.
Det handler ikke om store visioner og store armbevægelser, men om konkret sund fornuft.
Det her beslutningsforslag vil gøre det muligt for forsikringsselskaberne at dele den meget detaljerede skybrudsdata, de ligger inde med, med kommunerne.
Det betyder jo, at kommunerne kan bruge deres ressourcer meget mere målrettet, planlægge klogere og sætte ind, før skaden sker, i stedet for at ærge sig, når de allerede står under vand.
At man kan give denne form for data til kommunerne, har nogle enorme perspektiver, ikke kun økonomisk, men sådan set også menneskeligt.
For der er ikke kun tale om forsikringssager og penge, selv om det i sig selv er alvorligt nok.
Der er tale om folks hjem, deres hverdag og deres tryghed.
Vi skylder danskerne, at vi tænker os om i tide, ikke først bagefter, når naturen har raset og ødelagt det hele.
For os i Dansk Folkeparti er det her forslag et klart skridt i den rigtige retning, for når vi giver kommunerne bedre værktøjer, giver vi dem også bedre muligheder for at tage ansvar.
Vi styrker det lokale beredskab, og vi forhindrer, at helt almindelige danskere skal stå alene med regningen og konsekvenserne, når naturens kræfter rammer.
Men det her må ikke blive en sovepude.
Det er selvfølgelig ikke nok at give adgang til data og så tro, at problemerne er løst.
Der skal også følges op med konkret handling, og der skal prioriteres.
Staten må selvfølgelig tage sin del af ansvaret, især når det gælder de særlig store investeringer i kystsikring og klimatilpasning, som mange små kommuner selvfølgelig ikke har råd til, i hvert fald ikke alene.
Vi skal værne om vores land.
Vi skal værne om vores byer, om vores kyster og om vores hjem, og vi skal gøre det med omtanke og rettidig omhu.
Det her beslutningsforslag er et lille skridt, ja, men det er et vigtigt skridt.
Der er partier, der er klar til at arbejde på begge beretninger, og det er jo sådan set også fint nok.
Jeg er lidt ligeglad med, hvordan vi gør det, hvis bare der sker noget.
Jeg har altid undret mig over, at man ikke bare vedtager beslutningsforslag, hvis man synes, de er fornuftige.
Det må jeg så åbenbart bare leve med.
Det vigtigste er handling, for der er danskere derude, der hver eneste dag lever med konsekvenserne af den manglende handling fra politikerne herinde, og der kan jeg kun kigge over på regeringen.
For som der tidligere er blevet sagt heroppe fra talerstolen, er det jo ikke første gang, det her debatteres.
Der bliver bare ikke gjort noget ved det.
Så hvis man lover, at der kommer handling, vil jeg glæde mig over det, ikke på vegne af mig selv, men sådan set på vegne af alle de danskere, som bliver ramt af de her konsekvenser hver eneste dag, og som for manges vedkommende stadig ligger søvnløse om natten, fordi deres sag endnu ikke er afsluttet.
Jeg håber på, at man fra regeringens side den her gang lever op til det, som man lover, og jeg håber på handling, også på det her område.
Tak for ordet.